
Nr.	  																							2026


REGLUGERÐ

um störf nefndar til að kanna aðbúnað barna sem vistuð voru fyrir atbeina stjórnvalda á einkaheimilum.

I. kafli
Inngangur.

1. gr.
Gildissvið.
Reglugerð þessi gildir um starfsemi nefndar sem ráðherra setur á fót á grundvelli laga um skipan nefndar til að kanna aðbúnað barna sem vistuð voru fyrir atbeina stjórnvalda á einkaheimilum nr. 80/2026.


II. Kafli
Skipan nefndarinnar og starfsemi.

2. gr.
Skipan nefndar.
Ráðherra ákveður skipan nefndarinnar, skipunartíma og þóknun og setur henni erindisbréf þar sem nánar er mælt fyrir um verkefni nefndarinnar.
Nefndin skal skipuð þremur nefndarmönnum og skal formaður hennar uppfylla starfsgengisskilyrði héraðsdómara. Við val á öðrum nefndarmönnum skal m.a. horft til þekkingar á sviði sálfræði og barnaverndar í samræmi við 3. gr. laganna. Um sérstakt hæfi nefndarmanna og starfsmanna fer samkvæmt II. kafla stjórnsýslulaga nr. 37/1993.
Nefndin starfar sjálfstætt og er óháð stjórnvöldum, öðrum rannsóknaraðilum, ákæruvaldi og dómstólum. 

3. gr.
Verkefni nefndarinnar.
Markmið rannsóknar og meginverkefni nefndarinnar skulu afmörkuð í erindisbréfi ráðherra í samræmi við lög nr. 80/2026 og reglugerð þessa.
Í erindisbréfi skal nánar kveðið á um:
1. Afmörkun rannsóknarinnar, þ.m.t. að hvaða einkaheimilum rannsókn skuli beinast.
2. Afmörkun tímabils rannsóknarinnar.
3. Skil á lokaskýrslu og eftir atvikum áfangaskýrslum.
4. Önnur atriði sem tengjast störfum nefndarinnar.
Nefndinni er heimilt að gera rökstudda tillögu til ráðherra um breytingu á erindisbréfi. Ráðherra skal taka afstöðu til slíkrar tillögu innan sex vikna frá móttöku.


4. gr.
Aðstaða og starfsmenn.
Forsætisráðuneytið sér nefndinni fyrir viðeigandi skrifstofuaðstöðu.
Nefndin getur ráðið starfsmenn sér til aðstoðar sem lúta stjórn formanns og eru bundnir þagnarskyldu á sama hátt og nefndarmenn í samræmi við 7. gr. laganna.
Nefndin getur kallað eftir aðstoð sérfræðinga við einstaka þætti rannsóknarinnar. Gera skal skriflegan samning við hvern sérfræðing þar sem þagnarskylda, meðferð gagna og skilyrði aðgangs að gögnum eru sérstaklega tilgreind. 

5. gr.
Fundir nefndarinnar.
Fundir nefndarinnar eru lokaðir. Nefndin ákveður sjálf hverjir mega sitja fundi hennar vegna starfa fyrir nefndina eða vegna sérfræðiaðstoðar.

6. gr.
Gagnaöflun.
	Nefndin skal gæta meðalhófs við gagnaöflun og ekki ganga lengra en nauðsyn krefur til að rækja lögbundið hlutverk sitt, sbr. 4. gr. laganna. Gagnaöflun skal vera í samræmi við meginreglur laga um persónuvernd og vinnslu persónuupplýsinga nr. 90/2018.
	Þegar nefndin óskar eftir gögnum frá stjórnvöldum, heilbrigðisstofnunum eða öðrum aðilum skal slík beiðni vera skrifleg þar sem fram kemur: 
1. viðfangsefni og tilgangur beiðninnar;
2. hvaða gögnum eða flokkum gagna óskað er eftir;
3. sá tímarammi sem beiðnin tekur til;
4. heimild í lögum eða reglugerð sem beiðnin byggist á.
Gögn sem nefndin móttekur skulu skráð í gagnaskrá nefndarinnar þar sem m.a. skal haldið  utan um sendanda gagna og móttökudag.
Nefndin skal að meginstefnu til einungis óska eftir sjúkraskrám og öðrum heilsufarsupplýsingum ef fyrir liggur upplýst og skriflegt samþykki viðkomandi einstaklings í samræmi við 2. mgr. 4. gr. laganna eða lögmætt og óskorað umboð hans. Eigi í hlut einstaklingur sem getur ekki veitt slíkt samþykki, svo sem vegna aldurs eða hann verið sviptur lögræði, skal leita samþykkis lögráðamanns eða nánasta aðstandanda, sbr. 3. mgr. 6. gr. og 25. gr. laga nr. 74/1997 um réttindi sjúklinga.
Sé einstaklingur látinn getur nefndin óskað eftir aðgangi að sjúkraskrá hans mæli ríkar ástæður með því. Skal þá leitað atbeina náins aðstandanda í samræmi við 15. gr. laga nr. 55/2009 um sjúkraskrár.
Upplýsingalög nr. 140/2012 gilda ekki um störf nefndarinnar eða um þau gögn sem nefndin aflar sér eða sem hún útbýr eða lætur útbúa á meðan á rannsókn stendur.

7. gr.
Skýrslutaka.
Áður en skýrsla er tekin af einstaklingi skal nefndin veita honum upplýsingar um:
1. Tilgang skýrslutökunnar og að efni hennar kunni að vera notað við gerð opinberrar lokaskýrslu nefndarinnar;
2. þagnarskyldu nefndarmanna, starfsmanna og annarra sem starfa fyrir nefndina;
3. rétt skýrslugjafa til að hafa lögmann með sér eða annan ráðgjafa;
4. rétt til að skorast undan því að svara einstökum spurningum ef ætla má að í svari gæti falist játning eða bending um refsiverða háttsemi eða atriði sem getur orðið viðkomandi til mannorðsspjalla í samræmi við 5. gr. laganna. Sá réttur leysir þá sem lögum samkvæmt er skylt að veita nefndinni upplýsingar þó ekki undan þeirra skyldu að mæta til skýrslutöku.
5. möguleika á sálfræðiaðstoð eða annarri ráðgjöf.
Skýrslutaka skal að jafnaði fara fram á starfsstöð nefndarinnar. Nefndin getur þó ákveðið að skýrslutaka fari fram á öðrum stað að beiðni og að tilliti við skýrslugjafa.
Ef skýrslur eru teknar upp á hljóð og/eða mynd skal fengið fyrirfram samþykki skýrslugjafa. 
Nefndin skal tryggja að við skýrslutöku séu alltaf viðstaddir a.m.k. tveir aðilar á vegum nefndarinnar, þar af a.m.k. einn nefndarmaður. 
Nefndin skal tryggja að málsmeðferð hennar, þ.m.t. skýrslutökur, sé aðgengileg fólki með fötlun og þeirra sem þarfnast að sérstakrar aðstoðar og leiðbeininga, svo sem vegna geðrænna áskorana. Þar undir fellur réttur til viðeigandi aðlögunar, svo sem táknmálstúlkunar, sérstakrar upplýsingagjafar og annars sérhæfðs stuðnings við skýrslugjöf sem ráðuneytið skal kosta. Sérfræðingur, svo sem túlkur, sem veitir slíka aðstoð skal undirrita sams konar þagnaryfirlýsingu og starfsmenn nefndarinnar.
Sýni nefndin skýrslugjafa skjöl eða beri undir hann gögn við skýrslutöku sem hafa að geyma viðkvæmar upplýsingar og eru trúnaðarmerkt skal veita honum skýrar leiðbeiningar um að hann sé bundinn þagnarskyldu um inntak þeirra samkvæmt 45. gr. stjórnsýslulaga nr. 37/1993. Skýrslugjafa er einungis heimilt að nota upplýsingarnar í skýrslutöku fyrir nefndinni.

8. gr.
Tilkynning til lögreglu.
	Vakni grunur við rannsókn nefndarinnar um að refsiverð háttsemi sem ekki er bersýnilega fyrnd hafi átt sér stað tilkynnir formaður það lögreglu eða ákæruvaldi án tafar í samræmi við 6. gr. laganna.
	Í tilkynningunni skal gerð grein fyrir því á hvaða gögnum eða upplýsingum grunurinn byggist. 
	Eftir að tilkynning hefur verið send skal nefndin haga störfum sínum þannig að þau raski ekki mögulegri rannsókn sakamáls. Nefndin getur frestað umfjöllun um tiltekin atvik á meðan þau eru til meðferðar hjá lögreglu eða ákæruvaldi. 

III. kafli
Varðveisla gagna og upplýsingaöryggi.

9. gr.
Persónuupplýsingar.
Nefndin vinnur almennt með viðkvæmar persónuupplýsingar. Með persónuupplýsingum er átt við upplýsingar um persónugreindan eða persónugreinanlegan einstakling; einstaklingur telst persónugreinanlegur ef unnt er að persónugreina hann, beint eða óbeint, svo sem með tilvísun í auðkenni eins og nafn, kennitölu, staðsetningargögn, netauðkenni eða einn eða fleiri þætti sem einkenna hann í líkamlegu, lífeðlisfræðilegu, erfðafræðilegu, andlegu, efnalegu, menningarlegu eða félagslegu tilliti. Viðkvæmar persónuupplýsingar varða m.a. heilsufarsupplýsingar, þ.e. persónuupplýsingar sem varða líkamlegt og andlegt heilbrigði einstaklings, þ.m.t. heilbrigðisþjónustu sem hann hefur fengið, og upplýsingar um lyfja-, áfengis- og vímuefnanotkun.
10. gr.
Meðferð ábendinga.
[bookmark: _Hlk233018297]Nefndinni er heimilt að taka við upplýsingum og ábendingum um meinta annmarka á aðbúnaði barna sem vistuð voru fyrir atbeina stjórnvalda á einkaheimilum, sbr. 9. gr. laganna. 
Nefndin skal halda skrá yfir þær ábendingar sem henni berast og meta sjálfstætt hvort þær gefi tilefni til frekari athugunar og hvort gera eigi rökstudda tillögu til ráðherra um breytingu á erindisbréfi, sbr. 5. mgr. 9. gr. laganna.
Persónuupplýsingar sem berast með ábendingum skulu einungis unnar að því marki sem nauðsynlegt er vegna rannsóknar nefndarinnar og í samræmi við lög um persónuvernd og vinnslu persónuupplýsinga nr. 90/2018. 

11. gr.
Tæknilegar og skipulagslegar ráðstafanir.
Nefndin skal gera viðeigandi tæknilegar og skipulagslegar ráðstafanir sem taka mið af eðli og umfangi þeirra persónuupplýsinga sem unnið er með hverju sinni, sérstaklega að teknu tilliti til þess að um er að ræða viðkvæmar upplýsingar um börn og aðra viðkvæma hópa í samræmi við kröfur laga um persónuvernd og vinnslu persónupplýsinga.
Forsætisráðuneytið ber ábyrgð á því að nefndinni standi til boða fullnægjandi tæknilegir innviðir til að uppfylla viðeigandi öryggiskröfur áður en vinnsla persónuupplýsinga hefst. Tryggt skal með tæknilegum og skipulagslegum hætti að óviðkomandi aðilar hafi ekki aðgang að þeim gagnagrunnum og gögnum sem nefndin vinnur með. Heimilt er að nýta sameiginlegt og öruggt upplýsingatækniumhverfi á vegum stjórnvalda enda sé viðeigandi aðgangsstýringu og aðskilnaði beitt til að tryggja sjálfstæði og upplýsingaöryggi nefndarinnar. 

12. gr.
Aðgangsstýring.
Aðgangur að gögnum nefndarinnar er takmarkaður við þá sem er nauðsynlegt að fá aðgang að þeim í þágu rannsóknar nefndarinnar. Formaður ákveður aðgangsrétt og heldur skrá yfir þá sem hafa aðgang að gögnum nefndarinnar.
Rafræn gögn skulu geymd í öruggu og aðgangsstýrðu umhverfi. Nota skal auðkenningarlausnir sem fela í sér a.m.k. tveggja þrepa auðkenningu eða aðrar sambærilegar og viðurkenndar öryggisráðstafanir við aðgang að kerfum nefndarinnar.
Aðgangur utanaðkomandi sérfræðinga að persónuupplýsingum skal ekki vera rýmri en nauðsynlegt er með hliðsjón af þeim verkefnum sem viðkomandi hefur með höndum hverju sinni. Þegar starfi þeirra lýkur skal aðgangur þeirra afturkallaður og þeim gert skylt að eyða eða afhenda öll afrit af gögnum nefndarinnar.
Allur aðgangur að kerfum nefndarinnar skal skráður í atburðaskrá (e. audit log) sem skal varðveitt með öruggum hætti og í þann tíma sem samræmist áhættumati vinnslunnar og stöðluðum ferlum hlutaðeigandi upplýsingatæknikerfis, að teknu tilliti til laga og reglna um opinber skjalasöfn.

13. gr.
Geymsla gagna.
Formaður nefndarinnar ber ábyrgð á því að öll gögn sem unnið er með séu varðveitt á öruggan hátt og að meðferð þeirra samrýmist reglum og stöðlum sem Persónuvernd setur um hvernig tryggja skuli öryggi upplýsinga. Pappírsgögn og hliðræn gögn sem innihalda persónuupplýsingar skal undantekningarlaust geyma í læstum og traustum hirslum.
	Afrit af rafrænum gögnum skulu reglulega tekin og varðveitt með þeim hætti að tryggt sé að gögn glatist ekki komi upp bilun eða öryggisatvik. Afritun skal framkvæmd í samræmi við viðurkennda staðla og rekstrarferla.

14. gr.
Miðlun gagna til sérfræðinga
	Þegar nefndin afhendir sérfræðingum gögn í samræmi við 7. gr. laganna og ákvæðum þessarar reglugerðar skal miðlunin fara fram með öruggum hætti.
	Þegar sérfræðingur eða annar ráðgjafi lýkur störfum sínum skal hann staðfesta að öllum afritum gagna sem honum hafa verið afhent hafi verið skilað til nefndarinnar.

15. gr.
Brot á öryggi persónuupplýsinga
	Komi upp öryggisbrestur sem gæti haft áhrif á persónuupplýsingar í vörslum nefndarinnar skal formaður nefndarinnar tilkynna það til Persónuverndar án ótilhlýðilegrar tafar í samræmi við 27. gr. laga um persónuvernd og vinnslu persónuupplýsinga nr. 90/2018. 
	Þegar grunur vaknar um öryggisbrot skal formaður nefndarinnar þegar í stað gera nauðsynlegar ráðstafanir til að stemma stigu við frekara skaða, skrá atvikið og tilkynna það forsætisráðuneytinu.

17. gr.
Afhending gagna til Þjóðskjalasafns Íslands
	Lög um opinber skjalasöfn nr. 77/2014 gilda ekki um aðgang að gögnum nefndarinnar á meðan hún starfar.
Að rannsókn nefndarinnar lokinni skulu öll gögn sem aflað hefur verið við rannsóknina afhent Þjóðskjalasafni Íslands í samræmi við 10. gr. laganna og fyrirmælum Þjóðskjalasafns Íslands um frágang og skil á rafrænum gagnasöfnum. 
	Um varðveislu og aðgang að gögnum hjá Þjóðskjalasafni Íslands fer samkvæmt lögum um opinber skjalasöfn nr. 77/2014, m.a. 39. gr. þeirra laga.

IV. kafli
Stuðningur við skýrslugjafa.
	
18. gr.
Sálfræðiaðstoð og viðeigandi ráðgjöf.
Þeim sem gefa skýrslu fyrir nefndinni og óska þess stendur til boða sálfræðiaðstoð eða sambærileg viðeigandi ráðgjöf í tengslum við skýrslugjöfina í samræmi við 4. mgr. 5. gr. laganna. Að hámarki er greiddur kostnaður við allt að þrjú viðtöl enda sé um að ræða einstaklinga sem vistaðir voru sem börn á því heimili sem um ræðir, annað heimilisfólk eða aðstandendur.
	Forsætisráðuneytið gerir eftir atvikum samning við þjónustuaðila um slíka aðstoð í samræmi við þarfir rannsóknarinnar og í samráði við nefndina. 
	Nefndin upplýsir skýrslugjafa um þann stuðning sem er í boði. 
	 
19. gr.
Annars konar stuðningur.
	Nefndin skal upplýsa skýrslugjafa að hann geti haft lögmann eða annan ráðgjafa með sér við skýrslutöku. Kostnaður við slíka aðstoð er á ábyrgð skýrslugjafa. 
Ef lögmaður eða ráðgjafi kemur fram fyrir hönd skýrslugjafa skal hann leggja fram umboð þar að lútandi.


V. kafli
Birting niðurstaðna og þagnarskylda.

20. gr.
Birting skýrslu.
Skýrsla nefndarinnar til ráðherra er opinber í samræmi við 10. gr. laganna. Nefndin skal gera persónuupplýsingar ópersónugreinanlegar áður en skýrslan er birt í samræmi við 7. gr. laganna. Gæta skal fyllstu varfærni við framsetningu upplýsinga til að ekki sé unnt, beint eða óbeint, að auðkenna einstakling á grundvelli viðkvæmra persónuupplýsinga um félagslega stöðu eða vandamál, fjölskylduaðstæður eða dvalarstað barna.
Birting persónugreinanlegra upplýsinga um einstaklinga í skýrslunni er almennt óheimil. Birting slíkra upplýsa er einungis heimil ef nefndin metur það svo að almannahagsmunir af opinberri umfjöllun vegi þyngra en hagsmunir viðkomandi einstaklings af friðhelgi einkalífs. 
Við það mat skal sérstaklega litið til þess:
1. Hvort birting persónugreinanlegra upplýsinga sé nauðsynleg til að rökstyðja niðurstöður nefndarinnar með fullnægjandi hætti. 
2. Hvort unnt sé að ná sama markmiði með ópersónugreinanlegum hætti.
3. Hver geti verið áhrif birtingar á viðkomandi einstakling og fjölskyldu hans samanborið við almannahagsmuni af opinberri umfjöllun. 
Þegar nefndin hyggst birta persónugreinanlegar upplýsingar um einstakling, eða viðkvæmar upplýsingar sem geta verið persónugreinanlegar, skal viðkomandi, eða nánustu aðstandendum hans ef hann er látinn, eftir því sem unnt er, veittur hæfilegur frestur til að kynna sér drög að umfjölluninni og gera skriflegar athugasemdir áður en birting fer fram.

21. gr.
Þagnarskylda.
	Á nefndarmönnum, starfsmönnum, sérfræðingum og öðrum sem starfa fyrir nefndina hvílir rík þagnarskylda skv. X. kafla stjórnsýslulaga nr. 37/1993 í samræmi við 7. gr. laganna. Þagnarskyldan nær til allra upplýsinga sem þeir fá í störfum sínum fyrir nefndina og helst eftir lok starfa. Allir aðilar sem koma að rannsókninni og fá aðgang að gagnagrunnum og upplýsingum nefndarinnar skulu undirrita sérstaka, skjalfesta þagnaryfirlýsingu áður en þeir hefja störf. Þagnarskyldan nær til allra upplýsinga sem þeir fá í störfum sínum fyrir nefndina og helst ótímabundið eftir lok starfa.
	Brot á þagnarskyldu getur varðað viðurlögum skv. almennum hegningarlögum nr. 19/1940 og lögum nr. 90/2018.
	Formanni nefndarinnar er heimilt að veita almennar upplýsingar um störf nefndarinnar og verklag þegar þær varða ekki upplýsingar sem háðar eru þagnarskyldu í samræmi við 4. mgr. 7. gr. laganna.

VI. kafli
Gildistaka.

	22. gr.
Gildistaka.
Reglugerð þessi er sett á grundvelli 6. mgr. 9. gr. laga nr. 80/2026. Reglugerðin öðlast þegar gildi.



